**A Magyar Állatorvosi Kamara Országos irodájának**

**kiegészítő tájékoztatója**

**az állatorvosok FELIR azonosítóval kapcsolatos tennivalóiról**

2021. április 1-jén hatályba lépett az élelmiszerlánc-felügyeleti információs rendszer működéséről szóló 578/2020. (XII. 14.) Korm. rendelet, amely az ún. FELIR azonosítóról rendelkezik.

Az állatorvosi kamarai törvényünk (2012. évi CXXVII. törvény) és a citált kormányrendelet rendelkezései alapján **minden olyan állatorvosnak, aki állatorvosi végzettséghez kötött tevékenységet végez (így a szolgáltató állatorvosoknak is) rendelkeznie kell FELIR azonosító számmal, amelyet a Nemzeti Élelmiszerlánc-biztonsági Hivatal (NÉBIH) ad ki**.

­

**\* \* \* \* \***

***Honnan tudom meg, hogy van-e már FELIR azonosítóm?***

A NÉBIH tájékoztatás aszerint eddig majdnem 4 ezer állatorvos neve szerepel már a FELIR rendszerben, így jó esély van arra, hogy az ellenőrző kereséskor megtaláljuk magunkat a rendszerben.

Azt, hogy van-e már FELIR azonosítója egy állatorvosnak, **kétféle módon tudhatjuk meg:**

1. [**https://portal.nebih.gov.hu/felir-kereso**](https://portal.nebih.gov.hu/felir-kereso) **-** Itt lehet a legegyszerűbben ezt ellenőrizni

**3 féle mód van a keresésre:**

- természetes személyként, *vagy*

- vállalkozóként (adószám alapján), *vagy*

- FELIR szám alapján.

(*Ez utóbbi értelemszerűen nem keresési opció, ha nem tudjuk a FELIR számunkat*.)

**A keresést mind természetes személyként, mind az adószám alapján érdemes lefuttatni,** mert ha vállalkozóként van már FELIR számunk, akkor ez csak ebben a keresési módban jelenik meg (természetes személyként a nevünk és a születési időpontunk alapján nem).

Fontos, hogy a természetes személyként történő keresésnél **csak a pontos nevet fogadja el a rendszer**, ha több keresztnév van, mindet szükséges beírni! A rendszer folyamatosan szinkronizál a személy- és lakcímnyilvántartóval, és csak az abban lévő adatokat tekinti érvényesnek, így csak a teljes név alapján lehet keresni is. (És a kereséshez a „doktor”-t nagy kezdőbetűvel **Dr**.-ként kell beírni!)

1. [**https://upr.nebih.gov.hu/login**](https://upr.nebih.gov.hu/login)

**A belépéshez KAÜ-s azonosítást kér a rendszer (Ügyfélkapu)**

Ez az oldal alapvetően a FELIR azonosítóval már rendelkezők ügyintézésére szolgál, de **itt lehet FELIR azonosítót is igényelni**, vagy a már meglévőhöz új tevékenységként az állatorvosi tevékenységet/szolgáltató állatorvosi tevékenységet felvenni.

Viszont, **ha még nincs FELIR azonosítónk, akkor az innen is ki fog derülni:**

A sikeres KAÜ azonosítás után megjelenő oldalon **a "Tevékenységek"** **alcímre kell kattintani!**

**Ha nincs még FELIR azonosítónk, akkor az oldal alján üresek azok a mezők, amelyek a meglévő tevékenységeket mutatják**, felül pedig a nevünk és személyes adataink sorának végén nem látható a FELIR szám.

**\* \* \* \* \***

***FELIR azonosító igénylése***

(más tevékenység miatt már meglévő FELIR szám esetén új tevékenység felvétele)**:**

[**https://upr.nebih.gov.hu/login**](https://upr.nebih.gov.hu/login)

**A belépéshez KAÜ-s azonosítást kér a rendszer (Ügyfélkapu)**

Ha sikeresen beléptünk, akkor a **"Tevékenységek**" -re kell kattintani!

**Ha már van FELIR azonosítónk, akkor ez látható lesz (alul is, felül is), és megjelenik az is, hogy milyen tevékenységeink vannak már a NÉBIH-nél regisztrálva.**

*Ezeket az adatokat a NÉBIH és a megyei kormányhivatalok folyamatosan rögzítették az állategészségügyi szakrendszerbe, és az egyéb szakmai alrendszerekbe az egyes nyilvántartott, engedélyezett tevékenységek adatait. Így például, ha valaki állatorvosként  nagylétszámú telep állattartója is, vagy vágóhidat üzemeltet, vagy tápokat/állateledeleket forgalmaz, őstermelő, stb., akkor ezeket a tevékenységeit is látja itt.*

**Amennyiben itt már megjelenik a „szolgáltató állatorvosi tevékenység” is, akkor nincs további tennivalója az állatorvosnak.** Ha van már FELIR azonosító, de a tevékenységeknél nem látható a „szolgáltató állatorvosi tevékenység”, akkor „új tevékenységként” fel kell ezt vennie.

**Ha nem jelenik meg semmilyen, korábban már rögzített tevékenység, akkor meg kell nyomni a** „**FELIR azonosítót kérek**” **gombot**, be kell írni/ki kell választani a felugró lehetőségekből a mezőkbe a megfelelő adatokat, és **a rendszer pár másodperc elteltével ad egy FELIR azonosítót.**

**FONTOS tudnivaló:**

**Ha egy állatorvos kizárólag szolgáltató állatorvosi tevékenységet végez** (és nem folytat más, az agrárgazdasághoz kapcsolódó, az élelmiszerlánc-felügyeleti információs rendszer működéséről szóló 578/2020. (XII. 14.) Korm. rendelet 1. számú mellékletében felsorolt egyéb jövedelem/bevétel-szerző tevékenységet, pl. nem forgalmaz állatgyógyszert vagy takarmányt, nincs pet-shopja, nem üzemeltet vágóhidat, ő maga nem tart haszonállatokat állattartó telepen), **akkor FELIR azonosítóval rendelkeznie kell ugyan, de nem kell fizetnie élelmiszerlánc-felügyeleti díjat.** Ha ennek ellenére a **„**csak**”** szolgáltató állatorvos mégis kap élelmiszerlánc-felügyeleti díj fizetésére felszólítást, akkor az vélhetően adminisztratív anomália és a kijavítása érdekében kollégánk forduljon a felszólítás kibocsátójához!

Arra kérjük tagjainkat, hogy **2021. május 31-ig mindenki ellenőrizze a fentiek szerint, hogy (állatorvosként) van-e már FELIR azonosítója**, és **ha nincs, igényeljen magának**.

A már meglévő, vagy újként igényelt FELIR számáról pedig mindenki tájékoztassa a MÁOK azon területi szervezetét, ahol tagja Kamaránknak!